title: 2011/40/ES: 2011 m. sausio 18 d. Tarybos sprendimas dėl Regionų komiteto Slovakijai atstovaujančio pakaitinio nario skyrimo

text:
22.1.2011

               LT

               Europos Sąjungos oficialusis leidinys

               L 19/16

         TARYBOS SPRENDIMAS
   2011 m. sausio 18 d.
   dėl Regionų komiteto Slovakijai atstovaujančio pakaitinio nario skyrimo
   (2011/40/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Slovakijos Vyriausybės pasiūlymą,
   kadangi:

               (1)

               2009 m. gruodžio 22 d. ir 2010 m. sausio 18 d. Taryba priėmė sprendimus 2009/1014/ES ir 2010/29/ES dėl Regionų komiteto narių ir pakaitinių narių skyrimo laikotarpiui nuo 2010 m. sausio 26 d. iki 2015 m. sausio 25 d. (1)

               (2)

               Pasibaigus Pavol FREŠO kadencijai tapo laisva Regionų komiteto pakaitinio nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam kadencijos laikui – iki 2015 m. sausio 25 d., Regionų komiteto pakaitiniu nariu skiriamas:

               —

               Juraj BLANÁR

      predseda Žilinského samosprávneho kraja.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. sausio 18 d.

            Tarybos vardu

            Pirmininkas

         Gy. MATOLCSY

      (1)  OL L 348, 2009 12 29, p. 22 ir OL L 12, 2010 1 19, p. 11.


title: 2005/569/: 2005 m. liepos 18 d. Komisijos sprendimas, dėl korekcinių koeficientų, taikomų nuo 2004 m. rugpjūčio 1 d., rugsėjo 1 d., spalio 1 d., lapkričio 1 d., gruodžio 1 d. ir 2005 m. sausio 1 d. į trečiąsias šalis paskirtų Europos Bendrijų pareigūnų, laikinai priimtų dirbti darbuotojų ir pagal sutartį dirbančių darbuotojų, o taip pat dalies pareigūnų, liekančių eiti savo pareigas dešimtyje naujųjų valstybių narių ne ilgesniam kaip penkiolikos mėnesių laikotarpiui po šių valstybių įstojimo (dešimties naujųjų valstybių narių Stojimo sutarties 33 straipsnio 4 dalis), atlyginimams, koregavimo

text:
22.7.2005

               LT

               Europos Sąjungos oficialusis leidinys

               L 190/29

      KOMISIJOS SPRENDIMAS

   2005 m. liepos 18 d.
   dėl korekcinių koeficientų, taikomų nuo 2004 m. rugpjūčio 1 d., rugsėjo 1 d., spalio 1 d., lapkričio 1 d., gruodžio 1 d. ir 2005 m. sausio 1 d. į trečiąsias šalis paskirtų Europos Bendrijų pareigūnų, laikinai priimtų dirbti darbuotojų ir pagal sutartį dirbančių darbuotojų, o taip pat dalies pareigūnų, liekančių eiti savo pareigas dešimtyje naujųjų valstybių narių ne ilgesniam kaip penkiolikos mėnesių laikotarpiui po šių valstybių įstojimo (dešimties naujųjų valstybių narių Stojimo sutarties 33 straipsnio 4 dalis), atlyginimams, koregavimo
   (2005/569/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į Europos Bendrijų pareigūnų Tarnybos nuostatus ir į tose Bendrijose kitiems tarnautojams taikomą režimą, nustatytą Tarybos reglamentu (EEB, Euratomas, EAPB) Nr. 259/68 (1), ir ypač į jo X priedo 13 straipsnio antrą pastraipą,
   atsižvelgdama į dešimties naujųjų valstybių narių Stojimo sutartį, ypač į jos 33 straipsnio 4 dalį,
   kadangi:

               (1)

               Tarybos reglamentu (EB, Euratomas) Nr. 257/2005 (2), taikant Tarnybos nuostatų X priedo 13 straipsnio pirmą pastraipą, buvo nustatyti korekciniai koeficientai, kurie nuo 2004 m. liepos 1 d. taikomi trečiosiose šalyse dirbančių Europos Bendrijų pareigūnų, laikinai priimtų dirbti darbuotojų ir pagal sutartį dirbančių darbuotojų, o taip pat dalies pareigūnų, liekančių eiti savo pareigas dešimtyje naujųjų valstybių narių ne ilgesniam kaip penkiolikos mėnesių laikotarpiui po šių valstybių įstojimo, atlyginimams, išmokamiems tos šalies, į kurią jie yra paskirti, valiuta.

               (2)

               Atsižvelgiant į Tarnybos nuostatų X priedo 13 straipsnio antrą pastraipą, nuo 2004 m. rugpjūčio 1 d., rugsėjo 1 d., spalio 1 d., lapkričio 1 d., gruodžio 1 d. ir 2005 m. sausio 1 d., reikėtų koreguoti kai kuriuos korekcinius koeficientus, nes, remiantis Komisijos turimais statistiniais duomenimis, paaiškėjo, kad pagal korekcinį koeficientą ir atitinkamą valiutų keitimo kursą apskaičiuojamų pragyvenimo išlaidų kitimas kai kuriose trečiosiose šalyse buvo 5 % didesnis nuo paskutinio jų nustatymo ir koregavimo,

         NUSPRENDĖ:
   Vienintelis straipsnis
   Nuo 2004 m. rugpjūčio 1 d., rugsėjo 1 d., spalio 1 d., lapkričio 1 d., gruodžio 1 d. ir 2005 m. sausio 1 d. įsigaliojančius korekcinius koeficientus, taikomus į trečiąsias šalis paskirtų Europos bendrijų pareigūnų, laikinai priimtų dirbti darbuotojų ir pagal sutartį dirbančių darbuotojų, o taip pat dalies pareigūnų, liekančių eiti savo pareigas dešimtyje naujųjų valstybių narių ne daugiau kaip penkiolikos mėnesių laikotarpiui po šių valstybių įstojimo, atlyginimams, išmokamiems tos šalies, į kurią jie yra paskirti, valiuta, koreguoti taip, kaip nurodyta priede.
   Atlyginimų apskaičiavimui naudojami valiutų keitimo kursai nustatomi remiantis finansinio reglamento įgyvendinimo metodais ir atitinka pirmoje pastraipoje nurodytą datą.

      Priimta Briuselyje, 2005 m. liepos 18 d.

            Komisijos vardu

         Benita FERRERO-WALDNER

            Komisijos narė

      (1)  OL L 56, 1968 3 4, p. 1. Reglamentas su paskutiniais pakeitimais, padarytais Reglamentu (EB, Euratomas) Nr. 31/2005 (OL L 8, 2005 1 12, p. 1).

      (2)  OL L 46, 2005 2 17, p. 1.

      PRIEDAS

                  Paskyrimo vieta

                  Korekciniai koeficientai 2004 m. rugpjūčio mėn.

                  Nenurodyta

                  Paskyrimo vieta

                  Korekciniai koeficientai 2004 m. rugsėjo mėn.

                  Eritrėja

                  45,5

                  Zimbabvė

                  55,0

                  Paskyrimo vieta

                  Korekciniai koeficientai 2004 m. spalio mėn.

                  Gambija

                  39,4

                  Madagaskaras

                  61,0

                  Zimbabvė

                  57,0

                  Paskyrimo vieta

                  Korekciniai koeficientai 2004 m. lapkričio mėn.

                  Mauritanija

                  59,0

                  Siera Leonė

                  68,7

                  Paskyrimo vieta

                  Korekciniai koeficientai 2004 m. gruodžio mėn.

                  Alžyras

                  79,9

                  Kosta Rika

                  64,0

                  Paskyrimo vieta

                  Korekciniai koeficientai 2005 m. sausio mėn.

                  Botsvana

                  72,0

                  Kambodža

                  61,6

                  Džibutis

                  89,5

                  Eritrėja

                  47,0

                  Gambija

                  41,2

                  Gruzija

                  91,3

                  Gana

                  64,9

                  Gvatemala

                  68,9

                  Gvinėja

                  58,1

                  Jamaika

                  78,6

                  Kazachstanas

                  100,8

                  Laosas

                  66,4

                  Libanas

                  94,1

                  Madagaskaras

                  65,3

                  Malis

                  95,4

                  Mauricijus

                  69,6

                  Mauritanija

                  60,8

                  Nigerija

                  69,3

                  Rusija

                  104,4

                  Tanzanija

                  58,4

                  Čadas

                  122,4

                  Ukraina

                  91,3

                  Venesuela

                  63,3

                  Zimbabvė

                  56,4


title: (2014/185/ES): 2014 m. vasario 11 d. Tarybos sprendimas dėl Europos Sąjungos ir Šveicarijos Konfederacijos susitarimo dėl jos dalyvavimo Europos prieglobsčio paramos biuro veikloje sąlygų pasirašymo Sąjungos vardu

text:
5.4.2014

               LT

               Europos Sąjungos oficialusis leidinys

               L 102/1

         TARYBOS SPRENDIMAS
   2014 m. vasario 11 d.
   dėl Europos Sąjungos ir Šveicarijos Konfederacijos susitarimo dėl jos dalyvavimo Europos prieglobsčio paramos biuro veikloje sąlygų pasirašymo Sąjungos vardu

      (2014/185/ES)

   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 74 straipsnį, 78 straipsnio 1 ir 2 dalis kartu su 218 straipsnio 5 dalimi,
   atsižvelgdama į Europos Komisijos pasiūlymą,
   kadangi:

               (1)

               Europos Parlamento ir Tarybos reglamente (ES) Nr. 439/2010 (1) numatyta, kad Europos prieglobsčio paramos biuras pasirengęs bendradarbiauti su Islandija, Lichtenšteinu, Norvegija ir Šveicarija, kuriems suteikiamos stebėtojų teisės. Be to, tame reglamente numatyta, kad turi būti sudaryti susitarimai, kuriais nustatomi tų valstybių dalyvavimo Europos prieglobsčio paramos biuro veikloje pobūdis, mastas ir taisyklės;

               (2)

               2012 m. sausio 27 d. Taryba įgaliojo Komisiją pradėti derybas dėl Europos Sąjungos ir Šveicarijos Konfederacijos susitarimo dėl jos dalyvavimo Europos prieglobsčio paramos biuro veikloje sąlygų (toliau – Susitarimas). Derybos sėkmingai baigtos ir Susitarimas parafuotas 2013 m. birželio 28 d.;

               (3)

               Susitarimas turėtų būti pasirašytas;

               (4)

               kaip nustatyta Reglamento (ES) Nr. 439/2010 21 konstatuojamojoje dalyje, Jungtinė Karalystė ir Airija dalyvauja priimant tą reglamentą ir jis joms yra privalomas. Todėl jos turėtų taikyti Reglamento (ES) Nr. 439/2010 49 straipsnio 1 dalį dalyvaudamos šio sprendimo priėmime. Todėl Jungtinė Karalystė ir Airija dalyvauja priimant šį sprendimą;

               (5)

               kaip nustatyta Reglamento (ES) Nr. 439/2010 22 konstatuojamojoje dalyje, Danija nedalyvauja priimant tą reglamentą ir jis nėra jai privalomas. Todėl Danija nedalyvauja priimant šį sprendimą,

         PRIĖMĖ ŠĮ SPRENDIMĄ:
   1 straipsnis
   Suteikiami įgaliojimai Sąjungos vardu pasirašyti Europos Sąjungos ir Šveicarijos Konfederacijos susitarimą dėl jos dalyvavimo Europos prieglobsčio paramos biuro veikloje sąlygų, su sąlyga, kad minėtas Susitarimas bus sudarytas (2).
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Susitarimą.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2014 m. vasario 11 d.

            Tarybos vardu

            Pirmininkas

         E. VENIZELOS

      (1)  2010 m. gegužės 19 d. Europos Parlamento ir Tarybos reglamentas (ES) Nr. 439/2010 dėl Europos prieglobsčio paramos biuro įsteigimo (OL L 132, 2010 5 29, p. 11).

      (2)  Susitarimo tekstas bus paskelbtas kartu su sprendimu dėl jo sudarymo.


title: 2005 m. birželio 6 d. Tarybos sprendimas 2005/428/BUSP, įgyvendinantis Reglamento (EB) Nr. 2580/2001 dėl specialių ribojančių priemonių, taikomų tam tikriems asmenims ir subjektams siekiant kovoti su terorizmu, 2 straipsnio 3 dalį ir panaikinantis Sprendimą 2005/221/BUSP

text:
8.6.2005

               LT

               Europos Sąjungos oficialusis leidinys

               L 144/59

      TARYBOS SPRENDIMAS 2005/428/BUSP
   2005 m. birželio 6 d.
   įgyvendinantis Reglamento (EB) Nr. 2580/2001 dėl specialių ribojančių priemonių, taikomų tam tikriems asmenims ir subjektams siekiant kovoti su terorizmu, 2 straipsnio 3 dalį ir panaikinantis Sprendimą 2005/221/BUSP
   EUROPOS SAJUNGOS TARYBA,
   atsižvelgdama į 2001 m. gruodžio 27 d. Reglamentą (EB) Nr. 2580/2001 dėl specialių ribojančių priemonių, taikomų tam tikriems asmenims ir subjektams siekiant kovoti su terorizmu (1), ypač į jo 2 straipsnio 3 dalį,
   kadangi:

               (1)

               2005 m. kovo 14 d. Taryba priėmė Sprendimą 2005/221/BUSP, įgyvendinantį Reglamento (EB) Nr. 2580/2001 dėl specialių ribojančių priemonių, taikomų tam tikriems asmenims ir subjektams siekiant kovoti su terorizmu, 2 straipsnio 3 dalį ir panaikinantį Sprendimą 2004/306/EB (2).

               (2)

               2005 m. gegužės 2 d. Jungtinių Tautų Saugumo Tarybos Sankcijų komitetui, kuris buvo įsteigtas Rezoliucija Nr. 1267 (1999), priėmus sprendimą, buvo nuspręsta patvirtinti atnaujintą asmenų, grupių ir organizacijų, kurios taikomas Reglamentas (EB) Nr. 2580/2001, sąrašą,

         NUSPRENDĖ:
   1 straipsnis
   Reglamento (EB) Nr. 2580/2001 2 straipsnio 3 dalyje numatytas sąrašas yra toks:

               1)

               ASMENYS

                           1.

                           ABOU, Rabah Naami (dar žinomas kaip Naami Hamza; dar žinomas kaip Mihoubi Faycal; dar žinomas kaip Fellah Ahmed; dar žinomas kaip Dafri Rèmi Lahdi), gimęs 1966 2 1 Alžyre (Alžyras) (al-Takfir ir al-Hijra narys)

                           2.

                           ABOUD, Maisi (dar žinomas kaip Šveicarų Abderrahmane), gimęs 1964 10 17 Alžyre (Alžyras) (al-Takfir ir al-Hijra narys)

                           3.

                           AL-MUGHASSIL, Ahmad Ibrahim (dar žinomas kaip ABU OMRAN; dar žinomas kaip AL-MUGHASSIL, Ahmed Ibrahim), gimęs 1967 6 26 Qatif-Bab al Shamal, Saudo Arabija; Saudo Arabijos pilietis

                           4.

                           AL-NASSER, Abdelkarim Hussein Mohamed, gimęs Al Ihsa, Saudo Arabija; Saudo Arabijos pilietis

                           5.

                           AL YACOUB, Ibrahim Salih Mohammed, gimęs 1966 10 16 Tarut, Saudo Arabija; Saudo Arabijos pilietis

                           6.

                           ARIOUA, Azzedine, gimęs 1960 11 20 Costantine (Alžyras) (Al-Takfir ir al-Hijra narys)

                           7.

                           ARIOUA, Kamel (dar žinomas kaip Lamine Kamel), gimęs 1969 8 18 Costantine (Alžyras) (Al-Takfir ir al-Hijra narys)

                           8.

                           ASLI, Mohamed (dar žinomas kaip Dahmane Mohamed), gimęs 1975 5 13 Ain Taya (Alžyras) (al-Takfir ir al-Hijra narys)

                           9.

                           ASLI, Rabah, gimęs 1975 5 13 Ain Taya (Alžyras) (al-Takfir ir al-Hijra narys)

                           10.

                           ATWA, Ali (dar žinomas kaip BOUSLIM, Ammar Mansour; dar žinomas kaip SALIM, Hassan Rostom), Libanas, gimęs 1960 m. Libane; Libano pilietis

                           11.

                           DARIB, Noureddine (dar žinomas kaip Carreto; dar žinomas kaip Zitoun Mourad), gimęs 1972 2 1 Alžyre (al-Takfir ir al-Hijra narys)

                           12.

                           DJABALI, Abderrahmane (dar žinomas kaip Touil), gimęs 1970 6 1 Alžyre (al-Takfir ir al-Hijra narys)

                           13.

                           EL-HOORIE, Ali Saed Bin Ali (dar žinomas kaip AL-HOURI, Ali Saed Bin Ali; dar žinomas kaip EL-HOURI, Ali Saed Bin Ali), gimęs 1965 7 10 arba 1965 7 11 El Dibabiya, Saudo Arabija; Saudo Arabijos pilietis

                           14.

                           FAHAS, Sofiane Yacine, gimęs 1971 9 10 Alžyre (Alžyras) (al-Takfir ir al-Hijra narys)

                           15.

                           IZZ-AL-DIN, Hasan (dar žinomas kaip GARBAYA, AHMED; dar žinomas kaip SA-ID; dar žinomas kaip SALWWAN, Samir), Libanas, gimęs 1963 m. Libane, Libano pilietis

                           16.

                           LASSASSI, Saber (dar žinomas kaip Mimiche), gimęs 1970 11 30 Constantine (Alžyras) (al-Takfir ir al-Hijra narys)

                           17.

                           MOHAMMED, Khalid Shaikh (dar žinomas kaip ALI, Salem; dar žinomas kaip BIN KHALID, Fahd Bin Adballah; dar žinomas kaip HENIN, Ashraf Refaat Nabith; dar žinomas kaip WADOOD, Khalid Adbul), gimęs 1965 4 14 arba 1964 3 1 Pakistane, paso Nr. 488555

                           18.

                           MOKTARI, Fateh (dar žinomas kaip Ferdi Omar), gimęs 1974 12 26 Hussein Dey (Alžyras) (al-Takfir ir al-Hijra narys)

                           19.

                           MUGHNIYAH, Imad Fa’iz (dar žinomas kaip MUGHNIYAH, Imad Fayiz), HIZBALLAH, vyresnysis žvalgybos karininkas, gimęs 1962 12 7 Tayr Dibba, Libanas, paso Nr. 432298 (Libanas)

                           20.

                           NOUARA, Farid, gimęs 1973 11 25 Alžyre (Alžyras) (al-Takfir ir al-Hijra narys)

                           21.

                           RESSOUS, Hoari (dar žinomas kaip Hallasa Farid), gimęs 1968 9 11 Alžyre (Alžyras) (al-Takfir ir al-Hijra narys)

                           22.

                           SEDKAOUI, Noureddine (dar žinomas kaip Nounou), gimęs 1963 6 23 Alžyre (Alžyras) (al-Takfir ir al-Hijra narys)

                           23.

                           SELMANI, Abdelghani (dar žinomas kaip Gano), gimęs 1974 6 14 Alžyre (Alžyras) (al-Takfir ir al-Hijra narys)

                           24.

                           SENOUCI, Sofiane, gimęs 1971 4 15 Hussein Dey (Alžyras) (al-Takfir ir al-Hijra narys)

                           25.

                           SISON, Jose Maria (dar žinomas kaip Armando Liwanag, dar žinomas kaip Joma, vadovaujantis NTA), gimęs 1939 2 8 Cabugao

                           26.

                           TINGUALI, Mohammed (dar žinomas kaip Mouh di Kouba), gimęs 1964 4 21 Blida (Alžyras) (al-Takfir ir al-Hijra narys);

               2)

               GRUPĖS IR ORGANIZACIJOS

                           1.

                           Abu Nidal organizacija (ANO), (dar žinoma kaip Fatah Revoliucinė Taryba, Arabų revoliucinės brigados, „Juodasis rugsėjis“ Musulmonų socialistų revoliucinė organizacija)

                           2.

                           Al-Aqsa kankinių brigada

                           3.

                           Al-Aqsa e.V.

                           4.

                           Al-Takfir ir Al-Hijra

                           5.

                           Aum Shinrikyo (dar žinoma kaip AUM, dar žinoma kaip Aum Aukščiausioji Tiesa, dar žinoma kaip Aleph)

                           6.

                           Babbar Khalsa

                           7.

                           Gama’a al-Islamiyya (Islamo grupė), (dar žinoma kaip Al-Gama’a al-Islamiyya, IG)

                           8.

                           Didysis islamo rytų karių frontas (IBDA-C)

                           9.

                           Hamas (įskaitant Hamas-Izz al-Din al-Qassem)

                           10.

                           Šventosios Žemės paramos ir plėtros fondas

                           11.

                           Tarptautinė sikų jaunimo federacija (TSJF)

                           12.

                           Kahane Chai (Kach)

                           13.

                           Kurdistano darbininkų partija (PKK), (dar žinoma kaip KADEK; dar žinoma kaip KONGRA-GEL)

                           14.

                           Mujahedin-e Khalq organizacija (MEK arba MKO) (neįskaitant „Nacionalinės Irano pasipriešinimo tarybos“ (NIPT) (dar žinoma kaip Nacionalinė Irano išlaisvinimo armija (NLA, MEK karinis sparnas), Irano liaudies Mujahidin (ILM), Musulmonų iraniečių studentų bendruomenė)

                           15.

                           Nacionalinė išlaisvinimo armija (Ejército de Liberación Nacional)

                           16.

                           Naujoji tautų armija (NTA), Filipinai, susijusi su Sison Jose Maria C. (dar žinomas kaip Armando Liwanag, dar žinomas kaip Joma, vadovaujantis NTA)

                           17.

                           Palestinos išlaisvinimo frontas (PIF)

                           18.

                           Palestinos islamo Jihad (PIJ)

                           19.

                           Palestinos išlaisvinimo liaudies frontas (PILF)

                           20.

                           Palestinos išlaisvinimo žmonių fronto Aukščiausioji vadovybė, (dar žinoma kaip PILF Aukščiausioji vadovybė, dar žinoma kaip PILF-AV)

                           21.

                           Kolumbijos revoliucinės ginkluotosios pajėgos (KRGP)

                           22.

                           Revoliucinė liaudies išlaisvinimo armija/frontas/partija (DHKP/C) (dar žinoma kaip Devrimci Sol (Revoliucinė kairė), Dev Sol)

                           23.

                           Šviečiantis kelias (SL) (Sendero Luminoso)

                           24.

                           Stichting Al Aqsa (dar žinoma kaip Stichting Al Aqsa Nederland, dar žinoma kaip Al Aqsa Nederland)

                           25.

                           Kolumbijos jungtinės savigynos pajėgos/grupė (AUC) (Autodefensas Unidas de Colombia).

         2 straipsnis
   Sprendimas 2004/306/EB panaikinamas.
   3 straipsnis
   Šis sprendimas skelbiamas Europos Sąjungos oficialiajame leidinyje.
   Jis įsigalioja jo paskelbimo dieną.

      Priimta Liuksemburge, 2005 m. birželio 6 d.

            Tarybos vardu

            Pirmininkas

         J. KRECKÉ

      (1)  OL L 344, 2001 12 28, p. 70. Reglamentas su pakeitimais, padarytais Komisijos reglamentu (EB) Nr. 745/2003 (OL L 106, 2003 4 29, p. 22).

      (2)  OL L 69, 2005 3 16, p. 64.


title: 2010/295/CFSP: 2010 m. gegužės 21 d. Politinio ir saugumo komiteto sprendimas EU BAM Rafah/1/2010, kuriuo pratęsiamas Europos Sąjungos pasienio pagalbos misijos Rafah perėjimo punktui misijos vadovo įgaliojimų terminas

text:
22.5.2010

               LT

               Europos Sąjungos oficialusis leidinys

               L 126/25

         POLITINIO IR SAUGUMO KOMITETO SPRENDIMAS EU BAM Rafah/1/2010
   2010 m. gegužės 21 d.
   kuriuo pratęsiamas Europos Sąjungos pasienio pagalbos misijos Rafah perėjimo punktui misijos vadovo įgaliojimų terminas
   (2010/295/BUSP)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 38 straipsnio trečią pastraipą,
   atsižvelgdamas į 2005 m. gruodžio 12 d. Tarybos bendruosius veiksmus 2005/889/BUSP dėl Europos Sąjungos pasienio pagalbos misijos Rafah perėjimo punktui (EU BAM Rafah) įsteigimo (1), ypač į jų 10 straipsnio 2 dalį,
   kadangi:

               (1)

               Pagal Bendrųjų veiksmų 2005/889/BUSP 10 straipsnio 2 dalį Taryba įgaliojo Politinį ir saugumo komitetą (PSK) pagal Sutarties 38 straipsnį priimti atitinkamus sprendimus EU BAM Rafah misijos politinės kontrolės ir strateginio vadovavimo jai tikslais, įskaitant sprendimą dėl misijos vadovo paskyrimo.

               (2)

               2008 m. lapkričio 11 d. generalinio sekretoriaus-vyriausiojo įgaliotinio siūlymu PSK Sprendimu 2008/863/BUSP (2) paskyrė Alain FAUGERAS EU BAM Rafah misijos vadovu.

               (3)

               2010 m. gegužės 20 d. Sąjungos vyriausiasis įgaliotinis užsienio reikalams ir saugumo politikai pasiūlė PSK pratęsti EU BAM Rafah misijos vadovo Alain FAUGERAS įgaliojimus iki 2011 m. gegužės 24 d.,

         PRIĖMĖ ŠĮ SPRENDIMĄ:
   1 straipsnis
   Europos Sąjungos pasienio pagalbos misijos Rafah perėjimo punktui misijos vadovo Alain FAUGERAS įgaliojimai pratęsiami nuo 2009 m. lapkričio 25 d. iki 2011 m. gegužės 24 d.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2010 m. gegužės 21 d.

            Politinio ir saugumo komiteto vardu

            Pirmininkas

         C. FERNÁNDEZ-ARIAS

      (1)  OL L 327, 2005 12 14, p. 28.

      (2)  OL L 306, 2008 11 15, p. 99.


title: 2007/602/EB: 2007 m. rugsėjo 5 d. Komisijos sprendimas dėl visuomenės sveikatos ir vartotojų apsaugos suinteresuotųjų šalių dialogo grupės sudarymo

text:
6.9.2007

               LT

               Europos Sąjungos oficialusis leidinys

               L 234/13

      KOMISIJOS SPRENDIMAS

   2007 m. rugsėjo 5 d.
   dėl visuomenės sveikatos ir vartotojų apsaugos suinteresuotųjų šalių dialogo grupės sudarymo
   (2007/602/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   kadangi:

               (1)

               Europos bendrijos steigimo sutarties 153 straipsniu Bendrijai patikėta užduotis užtikrinti aukšto lygio vartotojų apsaugą, taip pat skatinti jų teisę į informaciją ir teisę burtis į organizacijas savo interesams ginti. Be to, į vartotojų apsaugos reikalavimus turi būti atsižvelgiama nustatant bei įgyvendinant kitas Bendrijos politikos ir veiklos kryptis.

               (2)

               Pagal Protokolą dėl subsidiarumo ir proporcingumo principų taikymo (Nr. 30) (1997 m.) (1) prieš teikdama teisės akto pasiūlymą Komisija turėtų rengti plataus masto konsultacijas.

               (3)

               Baltojoje knygoje apie Europos valdymą (2) Komisija įsipareigojo padėti stiprinti konsultacijų ir dialogo kultūrą Europoje.

               (4)

               Komisijos komunikate „Tolesni veiksmai dėl žaliosios knygos „Europos Skaidrumo iniciatyva“ “ (3) paskelbtas ketinimas dar labiau gerinti bendrą Komisijos konsultacijų kokybę.

               (5)

               Komisijai gali reikėti prašyti patariamosios institucijos specialistų pagalbos, kad šie jai patartų, kaip būtų galima tobulinti suinteresuotųjų šalių konsultacijų procesą visuomenės sveikatos ir vartotojų apsaugos srityje.

               (6)

               Todėl būtina sudaryti visuomenės sveikatos ir vartotojų apsaugos sričių suinteresuotųjų šalių dialogo grupę ir apibrėžti jos užduotis bei struktūrą.

               (7)

               Suinteresuotųjų šalių dialogo grupė turėtų patarti Komisijai dėl konsultacijų proceso geriausios praktikos ir taip pat padėti jai geriau pritaikyti suinteresuotųjų šalių dalyvavimo procesus jų poreikiams visuomenės sveikatos ir vartotojų apsaugos srityse.

               (8)

               Suinteresuotųjų šalių dialogo grupėje turėtų būti tolygiai atstovaujama suinteresuotosioms šalims – ją turėtų sudaryti ir pramonės (federacijų ir atskirų bendrovių) atstovai, ir nevyriausybinės organizacijos, susijusios su įvairiomis Sveikatos ir vartotojų apsaugos generalinio direktorato politikos sritimis.

               (9)

               Suinteresuotųjų šalių dialogo grupės nariai turėtų būti skiriami taip, kad būtų užtikrinami aukščiausi kompetencijos standartai, atstovaujama įvairioms svarbioms sritims ir, nepažeidžiant šių kriterijų, užtikrinamas kuo didesnis geografinis pasiskirstymas Bendrijos teritorijoje bei lyčių pusiausvyra.

               (10)

               Šiame sprendime reikėtų nustatyti suinteresuotųjų šalių dialogo grupės narių informacijos atskleidimo taisykles. Šiomis taisyklėmis neturėtų būti pažeistos Komisijos saugumo taisyklės, nustatytos 2001 m. lapkričio 29 d. Komisijos sprendimo 2001/844/EB (EAPB, Euratomas), iš dalies keičiančio jos darbo tvarkos taisykles (4), priede.

               (11)

               Grupės narių asmens duomenys turėtų būti tvarkomi pagal 2000 m. gruodžio 18 d. Europos Parlamento ir Tarybos reglamentą (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (5),

         NUSPRENDĖ:
   1 straipsnis
   Suinteresuotųjų šalių dialogo grupė
   Šiuo sprendimu nuo 2007 m. spalio 10 d. sudaroma suinteresuotųjų šalių dialogo grupė (toliau – grupė).
   2 straipsnis
   Užduotis
   1.   Komisija gali konsultuotis su grupe dėl bet kokių klausimų, susijusių su bendru suinteresuotųjų šalių konsultacijų proceso tobulinimu visuomenės sveikatos ir vartotojų apsaugos srityse.
   2.   Grupės užduotis:

               a)

               svarstyti suinteresuotųjų šalių reprezentatyvumo klausimą;

               b)

               aptarti suinteresuotųjų šalių skirtumus ir patarti Komisijai dėl galimų konsultacijų metodų, kurie atitinka konkrečių suinteresuotųjų šalių aplinkybes ir yra prie jų pritaikyti;

               c)

               nagrinėti konsultacijų, kurios turi tęstis lankstesnį ir ilgesnį laikotarpį (ilgiau nei aštuonias savaite), kriterijus;

               d)

               svarstyti nacionalinių sistemų vaidmenį stiprinant valstybių narių, įstojusių į Bendriją 2004 m. ir 2007 m., nevyriausybinių organizacijų gebėjimus ir gilintis į valstybių narių vaidmenį vietos lygmeniu.

         3.   Grupės pirmininkas gali patarti Komisijai, kad tam tikru klausimu reikėtų konsultuotis su grupe.
   3 straipsnis
   Narystė. Paskyrimas
   1.   Komisija skiria grupės narius (toliau – narius), parinktus iš specialistų, kompetentingų 2 straipsnio 2 dalyje minėtose srityse ir pateikusius paraiškas pagal paskelbtą konkursą.
   2.   Grupę sudaro ne daugiau kaip 20 narių.
   3.   Nariai skiriami individualiai ir konsultuoja Komisiją neveikiami jokios išorinės įtakos.
   4.   Nariai skiriami nepratęsiamai ketverių metų kadencijai. Tačiau pirmą kartą skiriant narius pusė jų skiriama nepratęsiamai dviejų metų kadencijai. Nariai eina savo pareigas, kol vietoje jų nepaskiriami kiti nariai, arba iki savo kadencijos pabaigos.
   5.   Tie nariai, kurie nebegali veiksmingai dalyvauti grupės darbe, atsistatydina arba nesilaiko šio straipsnio 3 dalyje arba EB sutarties 287 straipsnyje nustatytų sąlygų, gali būti pakeisti naujais nariais likusiam jų kadencijos laikotarpiui.
   6.   Individualiai paskirti nariai kiekvienais metais pasirašo įsipareigojimą veikti visuomenės interesų labui ir deklaraciją, kurioje nurodo, ar yra kokių nors interesų, galinčių pažeisti jų objektyvumą.
   7.   Individualiai paskirtų narių vardai ir pavardės skelbiami Sveikatos ir vartotojų apsaugos generalinio direktorato interneto tinklavietėje. Narių vardai ir pavardės renkami, tvarkomi ir skelbiami pagal Reglamentą (EB) Nr. 45/2001.
   4 straipsnis
   Veikla
   1.   Grupei pirmininkauja Komisija.
   2.   Komisijai pritarus, konkretiems klausimams nagrinėti gali būti sudaromi pogrupiai, kurių veiklos sąlygas nustato grupė. Kai užduotis įvykdyta, pogrupių veikla iš karto nutraukiama.
   3.   Pirmininkas gali prašyti ekspertų ar stebėtojų, turinčių specifinę kompetenciją darbotvarkėje numatytu klausimu, dalyvauti grupės ar pogrupio svarstymuose, jei tai yra naudinga ir (arba) būtina.
   4.   Per grupės ar pogrupio svarstymus gauta informacija neatskleidžiama, jei Komisija nurodo, kad tokia informacija yra susijusi su konfidencialiais klausimais, nepažeidžiant Sprendimo 2001/844/EB (EAPB, Euratomas) priedo.
   5.   Grupės ir jos pogrupių posėdžiai paprastai vyksta Komisijos patalpose, laikantis jos nustatytų procedūrų ir tvarkaraščio. Komisija teikia sekretoriato paslaugas. Grupės ir jos pogrupių posėdžiuose gali dalyvauti kiti suinteresuoti Komisijos pareigūnai.
   6.   Grupė priima savo darbo tvarkos taisykles, vadovaudamasi standartinėmis Komisijos priimtomis ekspertų grupių darbo tvarkos taisyklėmis (6).
   7.   Komisija skelbia visas grupės parengtas santraukas, išvadas ar dalines išvadas arba darbo dokumentus Vidaus rinkos ir paslaugų generalinio direktorato interneto tinklavietėje atitinkamo dokumento originalo kalba.
   5 straipsnis
   Posėdžių išlaidos
   Vadovaudamasi Komisijos taisyklėmis dėl išorės ekspertų išlaidų kompensavimo, Komisija atlygina narių, ekspertų ir stebėtojų kelionės bei prireikus pragyvenimo išlaidas, susijusias su grupės veikla.
   Nariams, ekspertams ir stebėtojams už jų teikiamas paslaugas neatlyginama.
   Posėdžių išlaidos atlyginamos neviršijant metinio biudžeto, kurį grupei skiria atsakingos Komisijos tarnybos.

      Priimta Briuselyje, 2007 m. rugsėjo 5 d.

            Komisijos vardu

         Markos KYPRIANOU

            Komisijos narys

      (1)  OL C 321E, 2006 12 29, p. 308.

      (2)  COM(2001) 428 galutinis.

      (3)  COM(2007) 127 galutinis.

      (4)  OL L 317, 2001 12 3, p. 1. Sprendimas su paskutiniais pakeitimais, padarytais Sprendimu 2006/548/EB (OL L 215, 2006 8 5, p. 38).

      (5)  OL L 8, 2001 1 12, p. 1.

      (6)  SEC(2005) 1004, III priedas.


title: 2011/706/CFSP: 2011 m. spalio 27 d. Tarybos sprendimas 2011/706/BUSP, kuriuo iš dalies keičiamas Sprendimas 2010/638/BUSP dėl ribojamųjų priemonių Gvinėjos Respublikai

text:
28.10.2011

               LT

               Europos Sąjungos oficialusis leidinys

               L 281/28

         TARYBOS SPRENDIMAS 2011/706/BUSP
   2011 m. spalio 27 d.
   kuriuo iš dalies keičiamas Sprendimas 2010/638/BUSP dėl ribojamųjų priemonių Gvinėjos Respublikai
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   kadangi:

               (1)

               2010 m. spalio 25 d. Taryba priėmė Sprendimą 2010/638/BUSP (1), kuriuo ribojamosios priemonės Gvinėjos Respublikai atnaujinamos iki 2011 m. spalio 27 d. ir panaikinama Bendroji pozicija 2009/788/BUSP (2);

               (2)

               2011 m. kovo 21 d. Taryba priėmė Sprendimą 2011/169/BUSP (3), kuriuo iš dalies keičiamas Sprendimas 2010/638/BUSP atsižvelgiant į politinę situaciją ir Tarptautinės tyrimo komisijos, kuriai buvo pavesta nustatyti 2009 m. rugsėjo 28 d. įvykių Gvinėjoje faktus ir aplinkybes, ataskaitą;

               (3)

               peržiūrėjus Sprendimą 2010/638/BUSP, tos ribojamosios priemonės turėtų būti pratęstos iki 2012 m. spalio 27 d.;

               (4)

               be to, reikia iš dalies pakeisti Sprendime 2010/638/BUSP numatytas priemones, susijusias su karine įranga ir įranga, kuri galėtų būti naudojama vidaus represijoms;

               (5)

               Sprendimas 2010/638/BUSP turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimas 2010/638/BUSP iš dalies keičiamas taip:

               1)

               2 straipsnio 1 dalis pakeičiama taip:
               „1.   1 straipsnis netaikomas:

                           a)

                           žudyti nepritaikytos karinės įrangos arba įrangos, kuri galėtų būti naudojama vidaus represijoms, skirtos naudoti tik humanitariniais ar apsaugos tikslais, arba Jungtinių Tautų (JT) ir Sąjungos vykdomoms institucijų stiprinimo programoms, arba Sąjungos ir JT vykdomoms krizių valdymo operacijoms, pardavimui, tiekimui, perdavimui ar eksportui;

                           b)

                           žudyti nepritaikytos karinės įrangos arba žudyti nepritaikytos įrangos, kuri galėtų būti naudojama vidaus represijoms, skirtos tik tam, kad Gvinėjos Respublikos policija ir žandarmerija galėtų naudoti tinkamus ir adekvačius pajėgumus palaikydamos viešąją tvarką, pardavimui, tiekimui, perdavimui ar eksportui;

                           c)

                           nekovinės paskirties transporto priemonių, pagamintų su balistine apsauga ar su vėliau įmontuota balistine apsauga, skirtų naudoti tik Sąjungos ir jos valstybių narių personalo Gvinėjos Respublikoje apsaugos tikslais, pardavimui, tiekimui, perdavimui ar eksportui;

                           d)

                           techninės pagalbos, tarpininkavimo paslaugų ir kitų paslaugų, susijusių su a–c punktuose nurodytais objektais arba su a punkte nurodytomis programomis ir operacijomis, teikimui;

                           e)

                           finansavimo ir finansinės paramos, susijusios su a–c punktuose nurodytais objektais arba su a punkte nurodytomis programomis ir operacijomis, teikimui,

                     jeigu tokį eksportą ir paramą iš anksto patvirtino atitinkama kompetentinga institucija.“;

               2)

               8 straipsnio 2 dalis pakeičiama taip:
               „2.   Šis sprendimas taikomas iki 2012 m. spalio 27 d. Jis nuolat peržiūrimas. Prireikus jis gali būti atnaujinamas ar iš dalies keičiamas, jei Taryba mano, kad jame numatyti tikslai nepasiekti.“

         2 straipsnis
   Šis sprendimas įsigalioja jo priėmimo dieną.

      Priimta Liuksemburge 2011 m. spalio 27 d.

            Tarybos vardu

            Pirmininkas

         J. MILLER

      (1)  OL L 280, 2010 10 26, p. 10.

      (2)  OL L 281, 2009 10 28, p. 7.

      (3)  OL L 76, 2011 3 22, p. 59.


title: 2006/359/EB,Euratomas: 2006 m. gegužės 15 d.  Tarybos sprendimas, dėl Europos ekonomikos ir socialinių reikalų komiteto Vokietijai atstovaujančio nario skyrimo

text:
20.5.2006

               LT

               Europos Sąjungos oficialusis leidinys

               L 134/33

      TARYBOS SPRENDIMAS

   2006 m. gegužės 15 d.
   dėl Europos ekonomikos ir socialinių reikalų komiteto Vokietijai atstovaujančio nario skyrimo
   (2006/359/EB, Euratomas)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 259 straipsnį,
   atsižvelgdama į Europos atominės energijos bendrijos steigimo sutartį, ypač į jos 167 straipsnį,
   atsižvelgdama į 2002 m. rugsėjo 17 d. Tarybos sprendimą 2002/758/EB, Euratomas dėl Ekonomikos ir socialinių reikalų komiteto narių skyrimo laikotarpiui nuo 2002 m. rugsėjo 21 d. iki 2006 m. rugsėjo 20 d. (1),
   atsižvelgdama į Vokietijos Vyriausybės pasiūlytą kandidatūrą,
   gavusi Komisijos nuomonę,
   kadangi atsistatydinus Bernhard WELSCHKE, tapo laisva pirmiau minėto komiteto Vokietijai atstovaujančio nario vieta,
   NUSPRENDĖ:
   1 straipsnis
   Dr. Ludolf von WARTENBERG skiriamas Europos ekonomikos ir socialinių reikalų komiteto nariu vietoj Bernhard WELSCHKE likusiam pastarojo asmens kadencijos laikui iki 2006 m. rugsėjo 20 d.
   2 straipsnis
   Šis sprendimas įsigalioja jo priėmimo dieną.

      Priimta Briuselyje, 2006 m. gegužės 15 d.

            Tarybos vardu

            Pirmininkė

         U. PLASSNIK

      (1)  OL L 253, 2002 9 21, p. 9.


title: 2005 m. gruodžio 12 d.  Tarybos sprendimas 2005/890/BUSP, įgyvendinantis Bendrąją poziciją 2004/179/BUSP dėl ribojančių priemonių prieš Moldovos Respublikos Padnestrės regiono vadovybę

text:
14.12.2005

               LT

               Europos Sąjungos oficialusis leidinys

               L 327/33

      TARYBOS SPRENDIMAS 2005/890/BUSP
   2005 m. gruodžio 12 d.
   įgyvendinantis Bendrąją poziciją 2004/179/BUSP dėl ribojančių priemonių prieš Moldovos Respublikos Padnestrės regiono vadovybę
   EUROPOS SĄJUNGOS TARYBA,
   atsižvelgdama į Bendrąją poziciją 2004/179/BUSP (1), ypač į jos 2 straipsnio 1 dalį kartu su Europos Sąjungos sutarties 23 straipsnio 2 dalimi,
   kadangi:

               (1)

               2004 m. vasario 23 d. Taryba priėmė Bendrąją poziciją 2004/179/BUSP.

               (2)

               2004 m. rugpjūčio 26 d. Taryba priėmė Bendrąją poziciją 2004/622/BUSP, siekdama praplėsti ribojančių priemonių, kurias nustato Bendroji pozicija 2004/179/BUSP, taikymo sritį taikant jas ir asmenims, atsakingiems už lotyniškus rašmenis naudojančių moldaviškų mokyklų įbauginimo ir uždarymo kampanijos kūrimą ir įgyvendinimą Padnestrės regione.

               (3)

               2005 m. vasario 21 d. Taryba priėmė Bendrąją poziciją 2005/147/BUSP, pratęsiančią ir iš dalies keičiančią Bendrąją poziciją 2004/179/BUSP (2).

               (4)

               Bendrosios pozicijos 2004/179/BUSP II priedas turėtų būti iš dalies pakeistas, pripažįstant, kad kai kuriose Padnestrės regiono vietovėse lotyniškus rašmenis naudojančiose mokyklose padėtis pagerėjo,

         NUSPRENDĖ:
   1 straipsnis
   Bendrosios pozicijos 2004/179/BUSP II priedas pakeičiamas šio sprendimo priede pateiktu tekstu.
   2 straipsnis
   Šis sprendimas įsigalioja jo priėmimo dieną.
   3 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje, 2005 m. gruodžio 12 d.

            Tarybos vardu

            Pirmininkas

         J. STRAW

      (1)  OL L 55, 2004 2 24, p. 68. Bendroji pozicija su pakeitimais, padarytais Bendrąja pozicija 2004/622/BUSP (OL L 279, 2004 8 28, p. 47).

      (2)  OL L 49, 2005 2 22, p. 31.

      PRIEDAS

            „II PRIEDAS
            1 STRAIPSNIO 1 DALIES ANTROJE ĮTRAUKOJE NURODYTŲ ASMENŲ SĄRAŠAS

                        1)

                        PLATONOV, Jurij Michailovič,
                        žinomas kaip Jurij PLATONOV,
                        Ribnicos miesto administracijos vadovas,
                        gimęs 1948 m. sausio 16 d.,
                        Rusijos piliečio paso Nr. 51 NO. 0527002,
                        išduotas 2001 m. gegužės 4 d. Rusijos ambasados Kišiniove;

                        2)

                        ČERBULENKO, Ala Viktorovna,
                        Ribnicos miesto administracijos vadovo pavaduotoja, atsakinga už švietimo klausimus.“.


title: Tarybos sprendimas, kuriuo priimama Tarybos pozicija dėl 2012 finansinių metų Europos Sąjungos taisomojo biudžeto Nr. 1 projekto

text:
20.4.2012

               LT

               Europos Sąjungos oficialusis leidinys

               C 116/1

         TARYBOS SPRENDIMAS,
   kuriuo priimama Tarybos pozicija dėl 2012 finansinių metų Europos Sąjungos taisomojo biudžeto Nr. 1 projekto
   2012/C 116/01
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 314 straipsnį, siejant su Europos atominės energijos bendrijos steigimo sutartimi, ypač jos 106a straipsniu,
   atsižvelgdama į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (1) su paskutiniais pakeitimais, padarytais 2010 m. lapkričio 24 d. Europos Parlamento ir Tarybos reglamentu (ES, Euratomas) Nr. 1081/2010 (2), ypač į jo 37 straipsnį,
   kadangi:

               —

               2012 finansinių metų Sąjungos biudžetas galutinai buvo priimtas 2011 m. gruodžio 1 d. (3),

               —

               2012 m. sausio 27 d. Komisija pateikė pasiūlymą dėl 2012 finansinių metų bendrojo biudžeto taisomojo biudžeto Nr. 1 projekto,

         NUSPRENDĖ:
   Vienintelis straipsnis
   Tarybos pozicija dėl 2012 finansinių metų Europos Sąjungos taisomojo biudžeto Nr. 1 projekto priimta 2012 m. kovo 26 d.
   Visą pozicijos tekstą galima rasti Tarybos interneto svetainėje arba iš jos atsisiųsti šiuo adresu: http://www.consilium.europa.eu/

      Priimta Briuselyje 2012 m. kovo 26 d.

            Tarybos vardu

            Pirmininkas

         N. WAMMEN

      (1)  OL L 248, 2002 9 16, p. 1, su klaidų ištaisymais OL L 25, 2003 1 30, p. 43, ir OL L 99, 2007 4 14, p. 18.

      (2)  OL L 311, 2010 11 26, p. 9.

      (3)  OL L 56, 2012 2 29, p. 1.


title: 2009/231/EB: 2008 m. balandžio 22 d. Europos Parlamento sprendimas dėl Eurojusto 2006 finansinių metų biudžeto įvykdymo patvirtinimo

text:
31.3.2009

               LT

               Europos Sąjungos oficialusis leidinys

               L 88/234

         2008 m. balandžio 22 d.
   EUROPOS PARLAMENTO SPRENDIMAS
   dėl Eurojusto 2006 finansinių metų biudžeto įvykdymo patvirtinimo
   (2009/231/EB)
   EUROPOS PARLAMENTAS,
   atsižvelgdamas į 2006 finansinių metų Eurojusto galutines metines finansines ataskaitas (1),
   atsižvelgdamas į Audito Rūmų ataskaitą dėl Eurojusto 2006 finansinių metų galutinių metinių finansinių ataskaitų kartu su Eurojusto atsakymais (2),
   atsižvelgdamas į Tarybos 2008 m. vasario 12 d. rekomendaciją (5843/2008 – C6-0084/2008),
   atsižvelgdamas į EB sutartį, ypač į jos 276 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3), ypač į jo 185 straipsnį,
   atsižvelgdamas į 2002 m. vasario 28 d. Tarybos sprendimą 2002/187/TVR įkurti Eurojustą siekiant sustiprinti kovą su sunkiais nusikaltimais (4), ir ypač į jo 36 straipsnį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5) 185 straipsnyje, ypač į jo 94 straipsnį,
   atsižvelgdamas į Darbo tvarkos taisyklių 71 straipsnį ir V priedą,
   atsižvelgdamas į Biudžeto kontrolės komiteto pranešimą ir Piliečių laisvių, teisingumo ir vidaus reikalų komiteto nuomonę (A6–0129/2008),

               1.

               suteikia patvirtinimą Eurojusto administracijos direktoriui, kad Eurojusto 2006 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatsiejama jo dalis, Eurojusto administracijos direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Hans-Gert PÖTTERING

            Generalinis sekretorius

         Harald RØMER

      (1)  OL C 261, 2007 10 31, p. 57.

      (2)  OL C 309, 2007 12 19, p. 111.

      (3)  OL L 248, 2002 9 16, p. 1.

      (4)  OL L 63, 2002 3 6, p. 1.

      (5)  OL L 357, 2002 12 31, p. 72.
    ---documentbreak---

               31.3.2009

               LT

               Europos Sąjungos oficialusis leidinys

               L 88/235

         2008 m. balandžio 22 d.
   EUROPOS PARLAMENTO REZOLIUCIJA
   su pastabomis, sudarančiomis neatskiriamą sprendimo dėl Eurojusto 2006 finansinių metų biudžeto įvykdymo patvirtinimo dalį
   EUROPOS PARLAMENTAS,
   atsižvelgdamas į 2006 finansinių metų Eurojusto galutines metines finansines ataskaitas (1),
   atsižvelgdamas į Audito Rūmų ataskaitą dėl Eurojusto 2006 finansinių metų galutinių metinių finansinių ataskaitų kartu su Eurojusto atsakymais (2),
   atsižvelgdamas į Tarybos 2008 m. vasario 12 d. rekomendaciją (5843/2008 – C6-0084/2008),
   atsižvelgdamas į EB sutartį, ypač į jos 276 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3), ypač į jo 185 straipsnį,
   atsižvelgdamas į 2002 m. vasario 28 d. Tarybos sprendimą 2002/187/TVR įkurti Eurojustą siekiant sustiprinti kovą su sunkiais nusikaltimais (4), ypač į jo 36 straipsnį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5) 185 straipsnyje, ypač į jo 94 straipsnį,
   atsižvelgdamas į Darbo tvarkos taisyklių 71 straipsnį ir V priedą,
   atsižvelgdamas į Biudžeto kontrolės komiteto pranešimą ir Piliečių laisvių, teisingumo ir vidaus reikalų komiteto nuomonę (A6–0129/2008),

               A.

               kadangi Audito Rūmai pranešė, kad jiems pateiktas pagrįstas patikinimas, jog 2006 finansinių metų metinės finansinės ataskaitos yra patikimos ir vykdytos finansinės operacijos yra teisėtos ir tvarkingos,

               B.

               kadangi Parlamentas 2007 m. balandžio 24 d. priėmė sprendimą dėl Eurojusto administracijos direktoriui suteikiamo patvirtinimo, kad Eurojusto 2005 finansinių metų biudžetas įvykdytas (6), ir savo rezoliucijoje, pridėtoje prie biudžeto įvykdymo patvirtinimo, inter alia,:

                           —

                           paragino Eurojustą gerinti savo veiklos išlaidų planavimą,

                           —

                           atkreipė dėmesį į tai, kad Eurojustas 2005 m. dar neturėjo savo vidinio finansinio reglamento (nors, remiantis Eurojusto atsakymais, dėl šio dokumento teksto sutarta su Komisija ir 2006 m. balandžio 20 d. Komisijos nariai dokumentą patvirtino),

                           —

                           paragino Eurojustą pranešti Parlamentui apie bet kokius jo valdybos priimtus vidaus kontrolės standartus,

                           —

                           paragino Eurojustą pateikti Parlamentui trumpą pirkimų ir įdarbinimo procedūrų kontrolinių sąrašų bet kokių patobulinimų apibūdinimą prieš pradedant 2006 m. biudžeto įvykdymo patvirtinimo procedūrą;

         Bendrosios pastabos, susijusios su ES agentūrų horizontaliaisiais klausimais ir svarbios atliekant kiekvienos konkrečios agentūros biudžeto įvykdymo patvirtinimo procedūrą

               1.

               pažymi, kad Audito Rūmų audituotų 24 agentūrų ir kitų decentralizuotų įstaigų biudžetas 2006 m. iš viso buvo 1 080,5 mln. EUR (Europos rekonstrukcijos agentūros 271 mln. EUR biudžetas buvo didžiausias, o Europos policijos koledžo (CEPOL) 5 mln. EUR biudžetas – mažiausias);

               2.

               atkreipia dėmesį į tai, kad į ES išorės įstaigų, kurias reikia audituoti ir kurių biudžeto įvykdymą reikia patvirtinti, grupę dabar įeina ne tik įprastos reguliavimo agentūros, bet ir vykdomosios agentūros, įsteigtos specialiosioms programoms įgyvendinti, o netrukus į šią grupę taip pat įeis bendrosios įmonės, įsteigtos viešojo ir privačiojo sektorių partnerystės pagrindu (bendros technologijų iniciatyvos);

               3.

               atkreipia dėmesį į tai, kad, kiek tai susiję su Parlamentu, padaugėjo agentūrų, kurioms taikoma biudžeto įvykdymo patvirtinimo procedūra, pvz., 2000 finansiniais metais jų buvo 8, 2001 m. – 10, 2002 m. – 11, 2003 m. – 14, 2004 m. – 14, 2005 m. – 16, o 2006 m. – 20 reguliavimo agentūrų ir 2 vykdomosios agentūros (neįskaitant 2 agentūrų, kurias audituoja Europos Audito Rūmai, bet kurioms taikoma vidinė biudžeto įvykdymo patvirtinimo procedūra;

               4.

               taigi daro išvadą, kad auditavimo (biudžeto įvykdymo patvirtinimo) procedūra tapo sudėtinga ir neproporcinga, palyginti su santykiniu agentūrų (decentralizuotų įstaigų) biudžetų dydžiu; atsižvelgdamas į vis didėjantį įstaigų, kurioms atskirus pranešimus dėl biudžeto įvykdymo patvirtinimo reikės rengti ateityje, skaičių, paveda savo kompetentingam komitetui atlikti plataus masto agentūrų ir decentralizuotų įstaigų biudžeto įvykdymo patvirtinimo procedūros persvarstymą siekiant sukurti paprastesnį ir racionalesnį metodą;

         Esminiai klausimai

               5.

               prašo Komisiją prieš steigiant naują arba reformuojant jau veikiančią agentūrą pateikti tikslius paaiškinimus toliau išvardytais aspektais: agentūros tipas, jos tikslai, vidaus valdymo struktūra, produktai, paslaugos, svarbiausios procedūros, tikslinė grupė, agentūros klientai ir suinteresuotos šalys, formalūs santykiai su išorės veikėjais, atsakomybė už biudžetą, finansų planavimas ir personalo bei įdarbinimo politika;

               6.

               prašo, kad kiekviena agentūra būtų valdoma pagal metinį veiklos susitarimą, kurį parengia agentūra ir atsakingas GD ir kuriame turėtų būti nurodyti pagrindiniai ateinančių metų tikslai, finansinė programa ir aiškūs veiklos vertinimo rodikliai;

               7.

               prašo, kad Audito Rūmai arba kita nepriklausoma audito įstaiga reguliariai (ir ad hoc) atliktų agentūrų veiklos auditą; mano, kad auditas neturėtų apsiriboti tradiciniais finansų valdymo ir tinkamo viešųjų lėšų valdymo elementais, bet turėtų apimti administravimo našumą ir efektyvumą bei turėtų būti nustatomas kiekvienos agentūros finansų valdymo reitingas;

               8.

               mano, kad agentūrų, kurios nuolat pateikia padidintas biudžeto reikmių sąmatas, atveju formalų sumažinimą reikėtų daryti mažinant laisvų etatų skaičių; mano, kad šitaip ilgainiui sumažėtų agentūroms asignuotų įplaukų, taip pat ir administracinių išlaidų;

               9.

               pažymi, jog didelių sunkumų kelia tai, kad kai kurios agentūros kritikuojamos dėl viešųjų pirkimų taisyklių, Finansinio reglamento, Pareigūnų tarnybos nuostatų ir kt. nesilaikymo; mano, kad visų pirma tokia padėtis susidarė todėl, kad dauguma reglamentų ir Finansinis reglamentas skirti didesnėms institucijoms, o dauguma mažų agentūrų yra pernelyg mažos, kad galėtų laikytis šių reglamentų reikalavimų; dėl šios priežasties prašo Komisiją kuo greičiau ieškoti sprendimo siekiant padidinti efektyvumą, panaudojant įvairių agentūrų administracinių funkcijų grupavimo metodą, kuris suteiktų joms galimybę burtis į didesnį vienetą (atsižvelgiant į būtinus pagrindinių reglamentų, pagal kuriuos reglamentuojama agentūrų veikla ir jų finansinis savarankiškumas, pakeitimus), arba skubiai parengti taisykles, skirtas specialiai agentūroms (ypač įgyvendinimo taisykles agentūroms), kurių jos galėtų tinkamai laikytis;

               10.

               reikalauja, kad Komisija, rengdama preliminarų biudžeto projektą, atsižvelgtų į pavienių agentūrų biudžeto įgyvendinimo ankstesniais metais, ypač n-1 metais, rezultatus ir atitinkamai patikslintų tam tikros agentūros prašomą biudžetą; ragina savo kompetentingą komitetą atkreipti dėmesį į šį patikslinimą ir, jei Komisija jo neatliko, ragina minėtąjį komitetą patikslinti aptariamą biudžetą iki tikrojo lygio, atitinkančio šios agentūros gebėjimą panaudoti ir įgyvendinti biudžetą;

               11.

               primena savo sprendimą dėl 2005 finansinių metų biudžeto įvykdymo, pagal kurį jis paskatino Komisiją kas penkeri metai pateikti visų veikiančių agentūrų sukuriamos pridėtinės vertės tyrimą; ragina visas susijusias institucijas tuo atveju, kai nustatoma, kad agentūra nesukuria pridėtinės vertės, imtis reikiamų veiksmų siekiant iš naujo nustatyti tos agentūros įpareigojimus arba nutraukti jos veiklą; pažymi, kad 2007 m. Komisija neatliko nė vieno vertinimo; primygtinai reikalauja, kad Komisija, prieš priimant sprendimą dėl 2007 finansinių metų biudžeto įvykdymo patvirtinimo, pateiktų bent 5 tokius vertinimus, visų pirma seniausiai įsteigtų agentūrų;

               12.

               mano, kad reikėtų nedelsiant atsižvelgti į Audito Rūmų rekomendacijas ir agentūroms mokamų subsidijų sumas suderinti su tikraisiais pinigų poreikiais; be to, mano, kad bendrojo Finansinio reglamento pakeitimus reikėtų įtraukti į agentūrų bendrąjį finansinį reglamentą ir į įvairius specialiuosius finansinius reglamentus;

               13.

               yra susirūpinęs, kad daug darbuotojų įdarbinama laikinam darbui tokiu būdu, kad tai galėtų turėti neigiamos įtakos jų darbo kokybei; todėl prašo Komisiją geriau prižiūrėti, kaip agentūros įgyvendina Pareigūnų tarnybos nuostatus;

         Duomenų pateikimas

               14.

               pažymi, kad agentūros neturi standartinio požiūrio į tai, kaip atitinkamais finansiniais metais turi pristatyti savo veiklą, pateikti sąskaitas ir pranešimus apie biudžeto ir finansų valdymą, taip pat neturi bendro atsakymo į klausimą, ar patikinimo pareiškimą turėtų parengti agentūros direktorius; pastebi, kad ne visos agentūros aiškiai skiria a) agentūros veiklos pristatymą visuomenei ir b) technines biudžeto ir finansų valdymo ataskaitas;

               15.

               pažymi, kad nors galiojančiose Komisijos veiklos ataskaitų rengimo instrukcijose nėra aiškiai reikalaujama, kad agentūra parengtų patikinimo pareiškimą, daugelis direktorių vis dėlto parengė 2006 m. pareiškimus, iš kurių viename buvo įrašyta svarbi išlyga;

               16.

               primena savo 2005 m. balandžio 12 d. rezoliucijos (7) 25 dalį, pagal kurią agentūrų direktoriai nuo šiol raginami prie metinės veiklos ataskaitos, su kuria taip pat pateikiama finansinė ir valdymo informacija, pridėti patikinimo pareiškimą, kad finansinės operacijos yra teisėtos ir tvarkingos, analogišką tiems pareiškimams, kuriuos pasirašo Komisijos generaliniai direktoriai;

               17.

               prašo Komisiją atitinkamai pakeisti savo galiojančias instrukcijas agentūroms;

               18.

               taip pat siūlo Komisijai dirbti su agentūromis siekiant sukurti suderintą modelį, taikomą visoms agentūroms ir decentralizuotoms įstaigoms, pagal kurį būtų aiškiai skiriama:

                           —

                           plačiajai visuomenei skirta metinė įstaigos veiklos, darbų ir laimėjimų ataskaita,

                           —

                           finansinės ataskaitos ir biudžeto įvykdymo ataskaita,

                           —

                           veiklos ataskaita, analogiška Komisijos generalinių direktorių veiklos pranešimams,

                           —

                           įstaigos direktoriaus pasirašytas patikinimo pareiškimas, kuriame pateikiamos išlygos arba pastabos, į kurias, jo nuomone, tikslinga atkreipti biudžeto įvykdymą patvirtinančios institucijos dėmesį;

         Bendros Audito Rūmų pastabos

               19.

               pažymi Audito Rūmų pastabą (metinės ataskaitos 10.29 dalis (8), kad Komisijos iš Bendrijos biudžeto mokamos subsidijos nėra pagrįstos pakankamai svariomis agentūrų grynųjų pinigų poreikių sąmatomis ir kad tai kartu su nemažomis asignavimų perkėlimų sumomis sudaro gana didelius grynųjų pinigų likučius; taip pat pažymi, kad Audito Rūmai rekomenduoja palaikyti agentūroms mokamų subsidijų lygį remiantis tikrais jų grynųjų pinigų poreikiais;

               20.

               pažymi, kad 2006 m. pabaigoje 14 agentūrų vis dar nebuvo įdiegusios ABAC apskaitos sistemos (metinės ataskaitos 10.31 dalies išnaša);

               21.

               pažymi Audito Rūmų pastabą (metinės ataskaitos 1.25 dalis), kad kai kurios agentūros į apskaitą įtraukė už neišnaudotas atostogas sukauptas sąnaudas; pažymi, kad Audito Rūmai 2006 finansinių metų patikinimo pareiškime pateikė išlygą dėl trijų agentūrų (Europos profesinio mokymo plėtros centro (CEDEFOP), Europos policijos koledžo (CEPOL) ir Europos geležinkelio agentūros) (2005 m. tai buvo taikoma CEDEFOP, Europos maisto saugos tarnybai, Europos rekonstrukcijos agentūrai);

         Vidaus auditas

               22.

               primena, kad pagal Finansinio reglamento 185 straipsnio 3 dalį Komisijos vidaus auditorius taip pat yra reguliavimo agentūrų, kurios gauna išmokas iš ES biudžeto, vidaus auditorius; pažymi, kad vidaus auditorius atskaitingas kiekvienos agentūros valdybai ir direktoriui;

               23.

               atkreipia dėmesį į vidaus auditoriaus 2006 m. metinėje veiklos ataskaitoje pateiktą išlygą:
               „Komisijos vidaus auditorius negali tinkamai atlikti savo, kaip Bendrijos įstaigų vidaus auditoriaus, pareigų, jam priskirtų pagal Finansinio reglamento 185 straipsnį, dėl darbuotojų trūkumo“;

               24.

               tačiau atkreipia dėmesį į vidaus auditoriaus 2006 m. veiklos ataskaitoje pateiktą pastabą, kad nuo 2007 m., kai Komisija Vidaus audito tarnybai (VAT) suteiks papildomų personalo išteklių, visų veikiančių reguliavimo agentūrų vidaus auditas bus atliekamas kasmet;

               25.

               atkreipia dėmesį į vis didėjantį reguliavimo ir vykdomųjų agentūrų ir bendrų įmonių, kurių auditą turi atlikti VAT pagal Finansinio reglamento 185 straipsnį, skaičių; prašo Komisiją pranešti atsakingam komitetui apie tai, ar VAT turimų personalo išteklių pakaks visų minėtųjų įstaigų metiniam auditui ateityje atlikti;

               26.

               pažymi, kad pagal Reglamento (EB, Euratomas) Nr. 2343/2002 72 straipsnio 5 dalį kiekvienais metais kiekviena agentūra biudžeto įvykdymą patvirtinančiai institucijai ir Komisijai siunčia savo direktoriaus parengtą ataskaitą, kurioje apibendrinama vidaus auditoriaus atliktų vidaus auditų skaičius ir tipai, pateiktos rekomendacijos ir atsižvelgiant į jas atlikti veiksmai; prašo agentūras nurodyti, ar tai daroma, ir, jei daroma, nurodyti, kaip;

               27.

               atkreipia dėmesį, turėdamas mintyje vidaus audito pajėgumus, ypač mažesnėse agentūrose, į vidaus auditoriaus pasiūlymą, pateiktą Parlamento atsakingam komitetui 2006 m. rugsėjo 14 d., pagal kurį mažesnėms agentūroms turėtų būti leista pirkti vidaus audito paslaugas iš privataus sektoriaus;

         Agentūrų vertinimas

               28.

               primena bendrą Parlamento, Tarybos ir Komisijos pareiškimą (9), dėl kurio sutarta per derinimo susitikimą, vykusį prieš ECOFIN biudžeto klausimų Tarybos 2007 m. liepos 13 d. posėdį, ir kuriame raginama i) pateikti agentūrų, kurias Komisija ketina vertinti, sąrašą ir ii) pateikti jau įvertintų agentūrų sąrašą kartu su svarbiausių rezultatų santrauka;

         Drausminės procedūros

               29.

               pažymi, kad pavienėms agentūroms dėl jų dydžio sunku sukurti ad hoc drausmės komisijas, kurias sudarytų atitinkamos kategorijos darbuotojai, ir kad Komisijos tyrimų ir drausmės tarnyba (angl. IDOC) neatsakinga už agentūras; ragina agentūras apsvarstyti galimybę įsteigti bendrą agentūrų drausmės komisiją;

         Tarpinstitucinio susitarimo projektas

               30.

               primena Komisijos pateiktą Tarpinstitucinio susitarimo dėl Europos reguliavimo agentūrų sistemos projektą (COM(2005)59), pagal kurį buvo siekiama sukurti horizontaliąją Europos reguliavimo agentūrų steigimo, struktūros, veiklos, įvertinimo ir kontrolės sistemą; pažymi, kad projektas yra naudinga iniciatyva siekiant pagrįsti agentūrų steigimą ir veiklą; pažymi, kad Komisijos 2006 m. suvestinėje ataskaitoje (COM(2007)274 3 dalies 1 punktas) nurodoma, kad, nors po projekto paskelbimo derybos nutrūko, 2006 m. pabaigoje Taryboje vėl pradėtos diskusijos šiuo klausimu; apgailestauja, kad nepavyko pasiekti didesnės pažangos siekiant jį priimti;

               31.

               taigi palankiai vertina Komisijos įsipareigojimą per 2008 m. pateikti komunikatą dėl reguliavimo agentūrų ateities;

         Savo veiklą finansuojančios agentūros

               32.

               primena, kad dviejų savo veiklą finansuojančių agentūrų direktoriams patvirtinimą, kad agentūros įvykdė biudžetą, suteikia administracinė valdyba; pažymi, kad abi agentūros sukaupė didelį perteklių iš pajamų iš mokesčių, perkeltų iš ankstesnių metų:

                           —

                           Vidaus rinkos derinimo tarnyba pinigais ir pinigų ekvivalentais – 281 mln. EUR (10),

                           —

                           Bendrijos augalų veislių tarnyba pinigais ir pinigų ekvivalentais – 18 mln. EUR (11);

         Specialieji klausimai

               33.

               atkreipia dėmesį į Audito Rūmų 2006 m. ataskaitoje pateiktą pastabą, kad į kitus finansinius metus perkelta 33 % administravimo išlaidų ir 30 % veiklos išlaidų; taip pat atlikta daug asignavimų perkėlimų iš vienos biudžeto eilutės į kitą, o pagrindžiamieji dokumentai daugeliu atvejų buvo nepakankamai išsamūs, taigi nebuvo griežtai laikomasi biudžetui taikomo konkretumo principo;

               34.

               taip pat atkreipia dėmesį į Audito Rūmų išvadas, kad nebuvo griežtai laikomasi pirkimų taisyklių ir nebuvo sukurtas ilgalaikio turto registras, kuriame būtų pateikiama informacija apie visą turtą ir jo vertę, ir šis registras nebuvo naudojamas Eurojusto turtui stebėti; ragina Eurojustą griežtai vadovautis pirkimus reglamentuojančiomis taisyklėmis, ypač tomis, kurios susijusios su bendrosiomis sutartimis;

               35.

               metinėse ataskaitose ir biudžeto ir finansų valdymo ataskaitose atkreipia dėmesį į:

                           —

                           susidariusį 3,3 mln. EUR perteklių, palyginti su bendru 7,3 mln. EUR balansu,

                           —

                           tai, kad buvo patikslintas mokestis, kurį Eurojustas moka už savo patalpų nuomą, ir dėl to atgauta 952 403 EUR už 2003–2005 m. laikotarpį,

                           —

                           tikėtiną 388 297 EUR dydžio įsipareigojimą, susijusį su bylinėjimusi Tarnautojų teisme,

                           —

                           teiginį, kad Eurojustas įdiegė centralizuotą finansinę sistemą, finansinių sistemų ir pareigų atskyrimo Eurojuste gairės išplatintos visiems su tuo susijusiems darbuotojams, kad jie žinotų apie savo atsakomybę, taip pat pradėti naudoti kontroliniai sąrašai ir pradėtas nuolatinis ex post tikrinimas;

               36.

               vis dėlto yra susirūpinęs dėl to, kad ataskaitose nurodoma, jog mažesnės nei 1 000 EUR vertės operacijų atveju leidimus duodantis pareigūnas yra ir finansų tikrintojas, o tai prieštarauja pareigų atskyrimo principui;

               37.

               reiškia susirūpinimą dėl kelių Eurojusto metinėje ataskaitoje pateikiamų teiginių, darančių didelę įtaką kovai su sukčiavimu:

                           —

                           Eurojustas iki šiol nemano, kad būtų visiškai išnaudojamas jo pajėgumas tirti bylas,

                           —

                           2006 m. vis dar buvo daug galimybių plėtoti Eurojusto ryšius su Kovos su sukčiavimu tarnyba, be kita ko, pagal oficialų bendradarbiavimo susitarimą,

                           —

                           Eurojustas yra nusivylęs, kad nerasta galimybių perkelti Eurojustą ir Europolą į tas pačias Hagoje siūlomas naujas patalpas, ir, mano, kad praleista proga ne tik sutaupyti lėšų, bet ir pasinaudoti sąveika, kuri būtų davusi naudos valstybėms narėms, nes, perkėlus abi organizacijas į tą pačią vietą, jos dirbtų kur kas veiksmingiau;

               38.

               pažymi, kad 2006 m. kovo mėn. su Komisija sutarta dėl Eurojusto finansinio reglamento, kurį Komisijos nariai priėmė 2006 m. balandžio 20 d.;

               39.

               pažymi, kad 2008 m. pirmoje pusėje Eurojustas tikisi įdarbinti vidaus auditorių.

      (1)  OL C 261, 2007 10 31, p. 57.

      (2)  OL C 309, 2007 12 19, p. 111.

      (3)  OL L 248, 2002 9 16, p. 1.

      (4)  OL L 63, 2002 3 6, p. 1.

      (5)  OL L 357, 2002 12 31, p. 72.

      (6)  OL L 187, 2008 7 15, p. 135.

      (7)  Europos Parlamento rezoliucija su pastabomis, sudarančiomis neatsiejamą sprendimo dėl Eurojusto 2003 finansinių metų biudžeto įvykdymo patvirtinimo, suteikiamo jo administracijos direktoriui, dalį (OL L 196, 2005 7 27, p. 108).

      (8)  OL C 273, 2007 11 15, p. 1.

      (9)  Tarybos dokumentas DS 605/1/07 Rev1.

      (10)  Šaltinis: Ataskaita dėl Vidaus rinkos derinimo tarnybos 2006 finansinių metų metinių finansinių ataskaitų su Tarnybos atsakymais (OL C 309, 2007 12 19, p. 141).

      (11)  Šaltinis: Ataskaita dėl Bendrijos augalų veislių tarnybos 2006 finansinių metų metinių finansinių ataskaitų su Tarnybos atsakymais (OL C 309, 2007 12 19, p. 135).


title: 2007/681/EB,Euratomas: 2007 m. spalio 9 d. Tarybos ir komisijos sprendimas dėl Europos Bendrijų bei jų valstybių narių ir Moldovos Respublikos partnerystės ir bendradarbiavimo susitarimo (PBS) protokolo, siekiant atsižvelgti į Bulgarijos Respublikos ir Rumunijos prisijungimą prie PBS, sudarymo

text:
25.10.2007

               LT

               Europos Sąjungos oficialusis leidinys

               L 281/23

      TARYBOS IR KOMISIJOS SPRENDIMAS

   2007 m. spalio 9 d.
   dėl Europos Bendrijų bei jų valstybių narių ir Moldovos Respublikos partnerystės ir bendradarbiavimo susitarimo (PBS) protokolo, siekiant atsižvelgti į Bulgarijos Respublikos ir Rumunijos prisijungimą prie PBS, sudarymo
   (2007/681/EB, Euratomas)
   EUROPOS SĄJUNGOS TARYBA IR EUROPOS BENDRIJŲ KOMISIJA,
   atsižvelgdamos į Europos bendrijos steigimo sutartį, ypač į jos 44 straipsnio 2 dalį, 47 straipsnio 2 dalies paskutinį sakinį, 55 straipsnį, 57 straipsnio 2 dalį, 71 straipsnį, 80 straipsnio 2 dalį, 93, 94, 133 ir 181a straipsnius kartu su 300 straipsnio 2 dalies antru sakiniu bei 300 straipsnio 3 dalies pirma pastraipa,
   atsižvelgdamos į Europos atominės energijos bendrijos steigimo sutartį, ypač į jos 101 straipsnio antrą pastraipą,
   atsižvelgdamos į Bulgarijos ir Rumunijos stojimo aktą, ypač į jo 6 straipsnio 2 dalį,
   atsižvelgdamos į Komisijos pasiūlymą,
   atsižvelgdamos į Europos Parlamento nuomonę,
   atsižvelgdamos į Tarybos pritarimą pagal Europos atominės energijos bendrijos steigimo sutarties 101 straipsnį,
   kadangi:

               (1)

               Europos Bendrijų bei jų valstybių narių ir Moldovos Respublikos partnerystės ir bendradarbiavimo susitarimo (PBS) protokolas, siekiant atsižvelgti į Bulgarijos Respublikos ir Rumunijos prisijungimą prie PBS (1), Europos bendrijos ir jos valstybių narių vardu buvo pasirašytas 2007 m. balandžio 17 d. pagal Tarybos sprendimą 2007/546/EB (2).

               (2)

               Kol protokolas neįsigaliojo, jis taikomas laikinai nuo 2007 m. sausio 1 d.

               (3)

               Protokolas turėtų būti patvirtintas,

         NUSPRENDĖ:
   1 straipsnis
   Europos Bendrijų bei jų valstybių narių ir Moldovos Respublikos partnerystės ir bendradarbiavimo susitarimo (PBS) protokolas, siekiant atsižvelgti į Bulgarijos Respublikos ir Rumunijos prisijungimą prie PBS, patvirtinamas Europos bendrijos, Europos atominės energijos bendrijos ir valstybių narių vardu.
   2 straipsnis
   Tarybos pirmininkas pateikia protokolo 3 straipsnio 2 dalyje numatytą pranešimą Europos bendrijos ir jos valstybių narių vardu. Komisijos pirmininkas tokį pranešimą tuo pat metu pateikia Europos atominės energijos bendrijos vardu.

      Priimta Liuksemburge, 2007 m. spalio 9 d.

            Tarybos vardu

            Pirmininkas

         F. TEIXEIRA DOS SANTOS

            Komisijos vardu

            Pirmininkas

         José Manuel BARROSO

      (1)  OL L 202, 2007 8 3, p. 21.

      (2)  OL L 202, 2007 8 3, p. 19.


Svarbus teisinis pranešimas

|

52007BP0118(02)

2. 2007 m. balandžio 24 d. Europos Parlamento sprendimas dėl 2005 finansinių metų Europos darbuotojų saugos ir sveikatos agentūros sąskaitų uždarymo (C6-0392/2006 - 2006/2159(DEC))

Oficialusis leidinys 074 E , 20/03/2008 p. 0215 - 0217

		2.2007 m. balandžio 24 d. Europos Parlamento sprendimas dėl 2005 finansinių metų Europos darbuotojų saugos ir sveikatos agentūros sąskaitų uždarymo (C6-0392/2006 — 2006/2159(DEC))Europos Parlamentas,- atsižvelgdamas į Europos darbuotojų saugos ir sveikatos agentūros 2005 finansinių metų galutines metines ataskaitas [1],- atsižvelgdamas į Audito Rūmų ataskaitą dėl Europos darbuotojų saugos ir sveikatos agentūros 2005 finansinių metų galutinių metinių ataskaitų kartu su Agentūros atsakymais [2],- atsižvelgdamas į 2007 m. vasario 27 d. Tarybos rekomendaciją (5711/2007 — C6-0080/2007),- atsižvelgdamas į EB sutartį ir ypač į jos 276 straipsnį,- atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento [3], ypač į jo 185 straipsnį,- atsižvelgdamas į 1994 m. liepos 18 d. Tarybos reglamentą (EB) Nr. 2062/94 dėl Europos darbuotojų saugos ir sveikatos agentūros įsteigimo [4], ypač į jo 14 straipsnį,- atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje [5], ypač į jo 94 straipsnį,- atsižvelgdamas į Darbo tvarkos taisyklių 71 straipsnį ir V priedą,- atsižvelgdamas į Biudžeto kontrolės komiteto pranešimą ir Užimtumo ir socialinių reikalų komiteto nuomonę (A6-0105/2007),1. pažymi, kad Europos darbuotojų saugos ir sveikatos agentūros 2004 ir 2005 finansinių metų galutinėse metinėse ataskaitose buvo pateikti šie duomenys:Šaltinis. Agentūros duomenys. Šioje lentelėje pateikiami apibendrinti Agentūros metinių ataskaitų duomenys.(tūkst. EUR) |2004 ir 2005 finansinių metų pajamų ir išlaidų ataskaitos duomenys || 2005 | 2004 |PajamosBendrijos subsidijos | 12209 | 9542 |Kitos subsidijos | 150 | 66 |Kitos pajamos | 66 | 111 |PHARE pajamos | 340 | 121 |Iš viso pajamų (a) | 12765 | 9840 |IšlaidosDarbuotojai. Biudžeto I antraštinė dalis— Mokėjimai | 3435 | 3379 |— Perkelti asignavimai | 75 | 60 |Administracija. II antraštinė biudžeto dalis— Mokėjimai | 1052 | 966 |— Perkelti asignavimai | 331 | 248 |Einamoji veikla. Biudžeto III antraštinė dalis— Mokėjimai | 4589 | 2426 |— Perkelti asignavimai | 2213 | 2549 |PHARE išlaidos— Mokėjimai | 133 | 0 |— Perkelti asignavimai | 206 | 0 |Iš viso išlaidų (b) | 12035 | 9628 |Finansinių metų (c = a-b) rezultatas | 730 | 212 |Perkelti ir panaikinti asignavimai | 404 | 887 |Pakartotiniam naudojimui skirtos sumos, nepanaudotos ankstesniais finansiniais metais | 0 | 0 |Nepanaudoti RO (PHARE II) asignavimai | 0 | 144 |2002 m. panaikinti mokėjimai įsipareigojimams | 0 | 0 |Valiutų keitimo kurso skirtumai | 0 | 0 |Komisijai grąžintina PHARE suma | 0 | -39 |Koreguojamieji įrašai | 24 | 3 |Finansinių metų rezultatas, neatsižvelgiant į ekonominius patikslinimus (d) | 1158 | 1208 |Likutis, perkeltas iš ankstesnių finansinių metų | -779 | -1987 |Bendras rezultatas, neatsižvelgiant į ekonominius patikslinimus (e) | 379 | -779 |Susigrąžintinos biudžeto pajamos | | 0 |Kitos susigrąžintinos pajamos | | 0 |Ilgalaikio turto įsigijimas | 171 | 57 |Amortizacija | -161 | -174 |Atsargos | 0 | -6 |Ilgalaikio turto nurašymas | 0 | -91 |Amortizacija | 0 | 88 |Įvairios išlaidos | | -34 |EB kompensuotinas bendras 2005 m. biudžeto rezultatas | -379 | |PHARE III. Gautas išankstinis finansavimas | -206 | |Skirtas išankstinis finansavimas | -314 | |Ilgalaikės gautinos sumos | 4 | |Biudžeto išlaidų patikslinimas | 1990 | |Pajamų patikslinimas | -806 | |Kaupimo operacijų atstatymas | 1585 | |Sumokėtos sumos, perkeltos iš 2004 m. į 2005 m. | -2453 | |Ekonominiai patikslinimai (f) | -571 | -161 |Finansinių metų likutis (e+f) | 587 | -940 |2. pritaria Europos darbuotojų saugos ir sveikatos agentūros 2005 finansinių metų sąskaitų uždarymui;3. paveda Pirmininkui perduoti šį sprendimą Europos darbuotojų saugos ir sveikatos agentūros direktoriui, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serija).[1] OL C 266, 2006 10 31, p. 19.[2] OL C 312, 2006 12 19, p. 24.[3] OL L 248, 2002 9 16, p. 1. Reglamentas su pakeitimais, padarytais Reglamentu (EB, Euratomas) Nr. 1995/2006 (OL L 390, 2006 12 30, p. 1).[4] OL L 216, 1994 8 20, p. 1. Reglamentas su paskutiniais pakeitimais, padarytais Reglamentu (EB) Nr. 1112/2005 (OL L 184, 2005 7 15, p. 5).[5] OL L 357, 2002 12 31, p. 72.--------------------------------------------------